ועדת הכלכלה, כנסת 15, פרוטוקול מספר 348, 2001-10-16 15:15

אברהם פורז: אנחנו דנים בתקנות הבזק (אגרה בעד מתן רשיון מיוחד).

לאה ורון: יש גם מינוי חדש של סמנכ"ל לכלכלה במשרד התקשורת, ששמו מר אסף כהן, ונברך אותו.

חיים גירון: מזה כשנה אני סמנכ"ל הנדסה ורישוי במשרד התקשורת, אחראי על הנושאים הללו.

חיים גירון: הנושא של הרשיונות המיוחדים - כל הרשיונות לאינטרנט, רשיונות תמסורת, רשיונות לשירותי מידע, מה שנקרא "שירותים מיוחדים", בהבדל מהרשיונות הכלליים ---

אברהם פורז: אנחנו כבר יודעים את ההבדל.

אברהם פורז: חזרו על כך באוזנינו מספר פעמים ובסוף הבנו.

חיים גירון: אני יודע שהוועדה כבר בקיאה די והותר.

חיים גירון: הרשיונות המיוחדים מטופלים במשרד, באגף שלי ובשיתוף הרבה מאוד אגפים אחרים.

חיים גירון: עבור הטיפול ברשיונות האלה והענקתַם נקבע עד היום סכום של 1,650 שקלים.

חיים גירון: זה סכום היסטורי שנקבע אי-שם בשנות השמונים ולא עודכן מעולם.

חיים גירון: ברוח הימים האלה, מצאנו לנכון להסדיר את הנושא בדרך המלך של תקנות, עם מנגנון עדכון ומנגנון בדיקה על-ידי ועדה של הכנסת, כמו שצריך.

אברהם פורז: איך הגעתם דווקא ל-4,800 שקלים?

חיים גירון: את העניין הזה יסבירו נציגי אגף כלכלה היושבים כאן.

דורי צ'יקו: עשינו שתי בדיקות שונות כדי להגיע לסכום שייקבע.

דורי צ'יקו: אחת מהן היתה בדיקת עלות.

דורי צ'יקו: עשינו חישוב של עלות העבודה במשרד כדי לתת את הרשיונות המיוחדים.

דורי צ'יקו: זה נקבע על-פי העלות האמיתית לעומת כמות הרשיונות.

דורי צ'יקו: בבדיקה השניה, לקחנו את המחיר הקודם, 1,650 שקל, והצמדנו אותו למדד משנת 1989 ועד היום.

דורי צ'יקו: אנחנו לא יודעים בדיוק מה השנה שממנה אנחנו אמורים לקחת אבל זה אמור להיות לכל הפחות משנת 1989.

דורי צ'יקו: הגענו ל-4,800 שקלים.

אתי בנדלר: בשתי השיטות הגעתם לאותו סכום?

טל אופק: בהפרש של 40 שקלים.

אברהם פורז: תן לנו דוגמאות של אנשים או גורמים שלדעתך יקבלו רשיונות לפי האגרה החדשה, סוגי הרשיונות המיוחדים.

אברהם פורז: מה צפוי, לא באידיאולוגיה אלא בפרקטיקה?

חיים גירון: רשיונות לאינטרנט, שניתנים כדבר שבשגרה.

חיים גירון: לכל ספקי האינטרנט בארץ, כל ה-ISP, גדולים כקטנים, יש רשיון, ויש כ-60 כאלה; רשיונות תמסורת מהסוג שיש למשל ל-MED 1 (המפעיל העיקרי של הכבל התת-ימי) שמעוניינים לרשת את הארץ לאורכה ולרוחבה בסיבים אופטימיים על מנת שתהיה תשתית; גם הרכבת קיבלה רשיון כזה והיא שילמה אגרה (למעשה זה רשות הנמלים והרכבות, כי עדיין אין הפרדה ביניהם); כמו כן, ספקי מידע, מה שהיה פעם 057 ו-056, והיום זה 957 ו-956; רשיונות אפלינג ---

אברהם פורז: האם יש עדיין ביקוש של ספקי מידע?

חיים גירון: יש כל מיני בקשות.

אברהם פורז: האם זה הכל שירותי מין או שיש שם דברים אחרים?

חיים גירון: על הנייר בכלל אין מין; רשיונות של שירותים אלחוטיים שונים, למשל שירותי ביפר שהם תחת רשיון מיוחד.

אברהם פורז: האם יש צפי לכניסה של גורמים חדשים לתחום הזימון?

חיים גירון: תחום הזימון, ספציפית, הוא תחום שדי קופא על שמריו בגלל התחרות הקשה מצד ההודעות הקצרות, ה-SMS, בסלולרי.

חיים גירון: יש תחליפיות בין השווקים אבל זה עדיין קיים.

חיים גירון: דווקא גופים מוסדיים פעמים רבות משתמשים בזה כי יש בזה יתרונות.

חיים גירון: במצב של קריסה של מערכות תקשורת, או עומס גדול על מערכות תקשורת, יש יתרונות בעובדה שממקום מרכזי אפשר לשדר הודעות באופן חד-כיווני.

חיים גירון: כנראה שלכל אחד מהשירותים האלה יש את הנישות שלו.

אברהם פורז: אם חברות הכבלים יתאגדו ויבקשו רשיון של ISP ---

חיים גירון: אז הם ישלמו 4,800 שקל.

טל אופק: הם ישלמו את הסכום על מוקד השידור שלהם.

חיים גירון: וגם על מוקד השידור, שיהיה ברשיון מיוחד.

חיים גירון: סך הכל זה מבטא את עלות הטיפול, פחות או יותר.

חיים גירון: אף אחד לא רואה בזה חסם כניסה כלשהו לשוק הזה.

חיים גירון: זה סכום בהחלט סביר.

אתי בנדלר: יש מספר שינויים קטנים בתקנות שאני מציעה שגברת אופק תציג.

טל אופק: אלה דברים טכניים.

טל אופק: פנינו אליכם עם התקנות הללו עוד לפני שעבר חוק התקשורת ומכיוון שהוא עבר, יש לשנות את הכותרת.

טל אופק: במקום "תקנות הבזק" צריך לומר "תקנות התקשורת".

אתי בנדלר: אם את כבר משנה את השם אז יש לשנות גם את התאריך וזה יהיה התשס"ב, כמובן.

טל אופק: בהפנייה נכתב: "בתוקף סמכותי לפי סעיפים 4ג ו-59 לחוק הבזק", וצריך לומר "לחוק התקשורת (בזק ושידורים)", וגם בהערת השוליים יש לנו אותה הפנייה.

טל אופק: ודבר אחרון, באשר לתחילה: אנחנו מציעים לקבוע את זה ל-15.11.2001 (כ"ט בחשוון, התשס"ב).

חיים גירון: זה אפשרי.

חיים גירון: עד שיפורסם ברשומות.

אתי בנדלר: את האגרה אתם גובים לפי השיעור שלה במועד הגשת הבקשה?

טל אופק: לא.

טל אופק: רק כשמודיעים לו שהוא מקבל רשיון.

אתי בנדלר: ואם הוא לא מקבל רשיון, אם הבקשה נדחית הוא לא משלם אגרה?

חיים גירון: הוא לא משלם.

חיים גירון: בפרקטיקה יש מעט מאוד בקשות שנדחות.

חיים גירון: זה שוק של אנשים מקצועיים, שבדרך כלל מכירים די טוב את הכללים.

חיים גירון: לכן קבענו שהאגרה תשולם אחרי שאושר לו והודע לו שהרשיון אושר.

אתי בנדלר: איפה זה קבוע?

טל אופק: בתקנה 2(א).

אברהם פורז: אני רואה שאתם פניתם אלינו ב-18.3.2001 ואז ביקשתם 4,500 שקל.

אברהם פורז: לא היתה מאז אינפלציה גדולה.

אברהם פורז: בסדר, נעזוב את זה.

אברהם פורז: אני מאשר את התקנות ומאשר שהתחילה תהיה מ-15.11.2001.

אברהם פורז: תודה רבה.